Il-Ministru tal-Ambjent Leo Brincat qal li s-separazzjoni fi ħdan l-awtorità tal-ambjent u l-ippjanar bejn l-aspett regolatorju u dak ambjentali hija imminenti; u bħalissa qed isiru konsultazzjonijiet mal-Unions u Unit Managers tal-MEPA dwar il-leġislazzjoni proposta għal dan il-pass. Waqt sessjoni ta’ konsultazzjoni pubblika fi Pjazza San Ġorġ il-Belt, il-Ministru Brincat ħabbar li għaddejjin diskussjonijiet mal-Ministeru tat-Trasport biex jitpoġġew kameras tas-sigurtà fil-widien bil-għan li tittaffa l-problema tar-rimi illegali ta’ skart li qal ittappan is-sbuħija naturali tal-ambjent Malti u joħloq problemi ta’ ħmieġ. Indirizza wkoll is-sessjoni, is-Segretarju Parlamentari Roderick Galdes. Hu ħabbar li twaqqaf kunsill konsultattiv tal-agrikoltura b’nies esperti dwar il-ħtiġijiet tas-settur. Is-Sur Galdes qal li l-Kummissarju għad-drittijiet tal-annimali se jingħata s-saħħa biex jindirizza problema dwar animal welfare. Huwa aċċenna li l-istejjer dwar il-moħqrija tal-annimali mhumiex aċċettabli u li l-gvern se jiġġieled b’kull mezz possibli anki b’kampanji edukattivi mal-iskejjel biex jegħleb u eventwalment jeqred din il-problema.